Alergikov už prestal trápiť najagresívnejší jarný alergén - peľ brezy. Problémy im však až počas približne dvoch mesiacov bude spôsobovať peľ tráv z čeľade lipnicovitých. Pravdepodobne už koncom tohto týždňa a na budúci sa vo vyšších koncentráciách začne vyskytovať najmä v oblasti stredného a severného Slovenska, kde sú väčšie plochy lúčnych porastov.
"Koncentrácie peľu borovice v tomto období už klesajú, podobne aj peľu tisu, javora, hraba, buka, jaseňa, pagaštanu, orecha i duba. V ovzduší sa však ešte vyskytuje peľ bazy, pŕhľavy, skorocelu a štiavu. Vyššie koncentrácie peľu sa môžu vyskytovať aj v blízkosti kvitnúcich polí repky olejnatej. Začali už kvitnúť aj obilniny, najmä raž a pšenica, ktoré patria medzi významné alergény," konštatovala vedúca oddelenia biológie životného prostredia Regionálneho úradu verejného zdravotníctva (RÚVZ) v Banskej Bystrici, ktoré je koordinátorom peľovej informačnej služby (PIS) v SR, Janka Lafférsová.
Dodala, že postupne začne pribúdať peľ ďalších druhov drevín a bylín. Po dažďoch a oteplení sa v ovzduší výraznejšie zvýšia koncentrácie spór húb (plesní). Počas uplynulého týždňa na celom území Slovenska ešte dominoval pre alergikov málo významný peľ borovíc. Podľa hlásení monitorovacích staníc PIS v Banskej Bystrici, Košiciach, Nitre a v Bratislave sa v ovzduší na celom území SR vyskytoval ešte peľ javora, hraba, tisu, jaseňa, duba, buka, orecha, smreka, borovice, bazy, pŕhľavy, skorocelu a štiavu. Spóry húb sa v ovzduší vyskytovali väčšinou v stredných koncentráciách.
Podobná situácia ako v Banskej Bystrici je aj v spádovej oblasti monitorovacej stanice RÚVZ Žilina, ktorá pre technickú poruchu peľového lapača musela od 12. týždňa dočasne prerušiť merania. Pre informáciu lekárov i ostatnej verejnosti v tomto regióne zdravotníci odporúčajú sledovať peľové spravodajstvo monitorovacej stanice RÚVZ Banská Bystrica, nakoľko sa najviac približuje aktuálnej situácii na severe Slovenska.
Autor článku: TASR